Universis presentes litteras inspecturis, Petrus humilis abbas totusque conventus monasterii beati Martini Nivernensis eternam in Domino salutem. Notum facimus quod nos ordinationem factam a venerabili patre Girardo, Dei gratia episcopo Eduensi, super unitione ecclesiarum nostrarum de Saligniaco videlicet et de Pignu, prout in litteris ipsius verbo ad verbum inferius annotatis plenius continetur, gratam et ratam habentes, ipsam in omnibus et per omnia unanimiter acceptamus et ad ipsius observantiam nos et successores nostros in perpetuum obligamus. Tenor autem dictarum litterarum talis est: Universis presentes litteras inspecturis, Girardus, Dei gratia Eduensis episcopus, salutem in Domino. Recolentes quod nos ad instantiam religiosorum virorum abbatis et conventus Sancti Martini Nivernensis humilem et devotam, olim admiserimus unum ex canonicis de eorum collegio ad curam et regimen parrochialis ecclesie Sancti Petri de Pynu, nostre dyocesis, in qua ipsi religiosi jus obtinent patronatus, que antea regebatur per presbiterum secularem curatum, qui curatus canonicus una cum alio canonico sacerdote in ipsa ecclesia deserviret, intelleximus post decursum annorum aliquot ante dicte ecclesie facultates et redditus esse adeo tenues et exiles, tum ob inhabitantium paupertatem, tum quia plurimi de eadem parrochia ob sterilitatem terrarum ipsius patrie ac propter oppressionem secularium potestatum exactionibus infinitis eos gravantium, se cum bonis suis ad exteras et remotas transtulerunt regiones, tum propter causas alias et eventus varios, quod nequaquam unicus canonicus ex eisdem facultatibus et redditibus nequit comode sustentari, nec exactiones et cetera possunt honera supportari, propter quod memoratis abbate et conventu implorantibus super dictis incommodis providentie nostre remedium, deliberavimus super hoc cum peritis, et in hoc perplexitatis ambiguo attendentes esse inconveniens et a jure prohibitum quod quilibet regularis solus per villas et oppida commoretur, quod etiam ob predictas causas vel ob aliquam earumdem ecclesia dispositioni et regimini regularium deputata, quamdiu per eosdem regi comode potuerit ac disponi ad dispositionem et regimen secularium revertatur, nichilominus attendentes quod ecclesia de Saligniaco, constituta in nostra dyocesi et in confinio sepedicte ecclesie de Pynu, que ecclesia Saligniaci ad ipsorum abbatis et conventus pertinens patronatum per duos canonicos de prefato collegio regitur atque disponitur ex consimilibus incomodis seu causis non modicum patiatur in suis facultatibus et redditibus detrimentum, communicato super hiis bonorum consilio, utriusque ecclesie utilitate pensata, dictam ecclesiam Sancti Petri de Pynu ecclesie Saligniaci sic duximus uniendam et etiam adjungendam ut scilicet ad ambarum ecclesiarum ipsarum servicium quatuor canonici de predicto collegio deputentur, quorum unus nobis et nostris successoribus presentetur curam plebis a nobis et nostris successoribus recepturus, nos autem specialiter retinentes ut nobis successoribusque nostris necnon archidiacono Eduensi et archipresbitero Petre Fricte qui pro tempore fuerint dicta ecclesia de Pynu in omnibus et per omnia subjecta remaneat in omnibus quibuscumque, prout ante dictam fuerat unionem, et maxime in procurationibus persolvendis. Circa hec, memoratis abbate et conventu annuentibus nobis, gratis ordinavimus irrevocabiliter ut obitus nostri diem anniversarium post decessum nostrum celebrent sollempniter in perpetuum annuatim ac de facultatibus earumdem ecclesiarum exhibeatur conventui memorato pictancia decem solidorum usualis monete ad minus termino quo predictum nostrum anniversarium recensebunt, et nos volentes quod ordinatum est perpetuo subsistere et valere, presentibus litteris sigillum nostrum ad perpetuam rei memoriam et testimonium duximus apponendum. Actum anno Domini millesimo CCº sexagesimo octavo, mense augusto.